Ruunikko

**Ruunikko** on hevosen värinimitys. Ruunikon karva on ruskeaa ja jouhet (harja ja häntä) mustia. Koska jouhet voivat auringossa haalistua lähinnä ruskean tai harmaan näköisiksi, ruunikon tunnistaa varmimmin sen mustista jaloista, korvankärjistä ja turvasta. Ruunikon eri sävyjä ovat esimerkiksi *tummanruunikko*, *punaruunikko* ja *mustanruunikko*. *Vaaleanruunikko* on sekä todellinen ruunikon vaalea sävy että vanha virheellinen nimitys ruunivoikolle.

Niin kutsutuilla *villiruunikoilla* jalkojen ja pään mustat alueet jäävät hyvin pieniksi ja voivat myös olla mustan sijasta lähinnä tummanharmaita.

Ruskea hevonen voi olla myös rautias, jonka jouhet, jalat, turpa ja korvat ovat ruskeita. Hyvin tummia ruunikoita on silmämääräisesti usein mahdotonta luotettavasti erottaa mustista hevosista.

Varsinkin lämminveriravurit ovat lähes pelkästään ruunikoita.

## Periytyminen
Ruunikko on yksi hevosten neljästä perusväristä, joista kolme muuta ovat rautias, musta ja mustanruunikko. Vanhentuneen käsityksen mukaan mustanruunikko oli joko mustan tai ruunikon muunnos.

Jokainen hevonen on pohjaväriltään eli geneettisesti jotain näistä neljästä, vaikka väritysfenotyyppi eli -ilmiasu saattaakin muiden väriin vaikuttavien geenitekijöiden vuoksi olla esimerkiksi täysin valkoinen.

Perusvärien periytymiseen vaikuttaa kaksi geenilokusta: E-lokus määrää, voiko hevonen muodostaa mustaa pigmenttiä. Dominoiva alleeli E mahdollistaa mustan pigmentin, mutta resessiivinen ee-genotyyppi estää sen muodostumisen täydellisesti, jolloin hevonen on siis pohjaväriltään rautias. Ruunikkoväritykseen kuuluu mustaa pigmenttiä, joten ruunikon hevosen on oltava genotyypiltään EE tai Ee.

A-lokus määrittää mustan pigmentin jakautumisesta karvoituksessa. Villiruunikkovärityksestä vastaava +-alleeli tavataan niputtaa yhteen tavallisesta ruunikkovärityksestä vastaavan A-alleelin kanssa, koska väritykset ovat hyvin samankaltaiset. Ruunikon suhteen resessiivisesti periytyvät mustanruunikko (t-alleeli) ja musta väritys (a-alleeli). A-lokuksen suhteen ruunikko hevonen voi siis olla AA, At, tai Aa.

Ilman DNA-testejä voidaan ruunikon genotyypistä päätellä joitain seikkoja sen vanhempien ja jälkeläisten perusteella: rautias, musta tai aito mustanruunikko vanhempi tai jälkeläinen kertoo varmuudella, että ruunikon hevosen oma genotyyppi on vastaavasti *Ee*, *Aa* tai *At*. Jos ruunikon genotyyppi on *AA EE*, se voi saada ainoastaan ruunikoita jälkeläisiä. Täysin ruunikko jälkeläisryhmä voi kuitenkin syntyä myös sattumalta toisenlaisestakin genotyypistä, varsinkin jos jälkeläismäärä on pieni.

Monimutkaisen periytymisen vuoksi ruunikkoväriä on vaikea täysin vakiinnuttaa esimerkiksi rodun ainoaksi väriksi, sillä monen puhtaasti ruunikkovärisen sukupolven jälkeenkin saattaa syntyä lähinnä rautiaita yksilöitä. Näin on käynyt esimerkiksi clevelandinruunikolla. Toisaalta E- ja A-alleelien dominoivuus tarkoittaa sitä, että ruunikkoväritys on helppo karsia kannasta, josta halutaan esimerkiksi vain rautiaita tai mustia.

## Sävyt
Ruunikon sävyt vaihtelevat paitsi tummuudeltaan myös vaaleudeltaan. Esimerkiksi mustanruunikko on melkein musta ja punaruunikko on selkeästi punaruskea. Suomessa ruunikon sävyt erotellaan toisistaan ja niillä on eri lyhenteet. Mustanruunikko ja villiruunikko eroavat geneettisesti muista ruunikoista.


Tiedosto:Kevin Tornado Zlosyn 2005.jpg|Mustanruunikko: hevonen on osin täysin musta, mutta tietyillä alueilla karva on selkeän ruskeaa
Tiedosto:Bess2.jpg|Tummanruunikko oldenburginhevostamma: karva on paikoin hyvin tummaa mutta selkeästi ruskeaa
Tiedosto:Pernod Al Ariba 0046b.jpg|Punaruunikko arabianhevonen: ruskea karva on selkeästi punaruskeaa
Tiedosto:BayMare.jpg|"Perusruunikko": ruskea ei ole erityisen tummaa tai punertavaa
Tiedosto:Old pony by the solent.jpg|Vaaleanruunikko: ruskea on vaaleaa, mahdollisesti kellertävää
Tiedosto:Cavalo Arabe REFON.jpg|Villiruunikko: jalat ovat hyvin vaaleat ja selkeää mustaa on vain etujalkojen vuohisissa


## Ruunikkopohjaiset hevosvärit
*Hopeageenin haalistama ruunikko on *hopeanruunikko*.
*Samppanjageenin haalistama ruunikko on *amber champagne* (samppanjaväreille ei toistaiseksi ole suomenkielisiä nimiä).
*Yksinkertaisen voikkogeenin haalistama ruunikko on *[[ruunivoikko]]*
*Kaksinkertaisen voikkogeenin haalistama ruunikko on *ruunikkopohjainen valkovoikko* eli "*perlino*"
*Hallakkogeenin haalistama ruunikko on *[[ruunihallakko]]*.
* Ruunikkopohjainen päistärikkö on *ruunikonpäistärikkö*.
* Ruunikkopohjainen kimo on *ruunikonkimo*.
* Ruunikkopohjainen kirjava on *ruunikonkirjava*.


Tiedosto:Horse Col des Saisies F.JPG|Hopeanruunikko kylmäverinen: hopeageeni on haalistanut harjan ja jalat hopeanharmaaksi
Tiedosto:AmberChampagne.jpg|Ruunikkopohjainen samppanjaväri "*amber champagne*".
Tiedosto:Jerome Kinsky Zlosyn 2005.jpg|Ruunivoikko: voikkogeeni on haalistanut peitinkarvan keltasävyiseksi
Tiedosto:Akhal teke.jpg|Ruunikkopohjainen valkovoikko eli "*perlino*": kaksinkertainen voikkogeeni on haalistanut värin erittäin vaaleaksi. Jaloissa karva on silti tummempaa, ja oikeassa takajalassa valkoinen sukka erottuu selkeästi.
Tiedosto:Przewalskis-horse-036437.jpg|Ruunihallakko przewalskinhevonen, jolla on vaalea pangare-kuvio turvassa ja vatsanaluksessa
Tiedosto:BayRoan.jpg|Ruunikonpäistärikkö: runko on sekakarvan vaalentamana tullut vaaleanpunervaksi, mutta ruunikon tunnusomainen ruskea peitinkarva näkyy selkeänä päässä
Tiedosto:Lusitano.jpg|Tämän melko nuoren ruunikonkimon pohjaväri erottuu vielä.
Tiedosto:Pottok-Pony.jpg|Ruunikonkirjava pottokponi
Tiedosto:Appaloosa (DSC00229).jpg|Ruunikkopohjainen tiikerinkirjava


## Samankaltaisia värejä
Jotkin ruunikosta geneettisesti eroavat värit voivat tuottaa ruunikolta näyttäviä mustanruskeita hevosia.


Tiedosto:Smoky black icelandic horse.jpg|Tämä mustanvoikko islanninhevonen muistuttaa erittäin paljon ruunikkoa
Tiedosto:Retezat-pferd.jpg|Tämä auringon haalistama musta hevonen on vaikea erottaa erittäin tummasta ruunikosta
Tiedosto:Classic Champange Stallion.jpg|Mustapohjainen samppanjaväri "*amber champagne*" muistuttaa suuresti ruunikkoa mutta on sävyltään vaalea ja kuultava. Jalat saattavat olla mustan sijaan tummanruskeat. Myös harja voi olla haalistunut.


## Lähteet
*Viitanen J: "Perusvärit ovat värigenetiikan A ja O (Värit ja värigenetiikka, osa 1)", *Hevoset ja ratsastus* 2002/2